น้ำมันเฉียด103ดอลล์ วิกฤตอิหร่านร้อนแรง
น้ำมันโลกปรับขึ้นไม่หยุด ปีนี้ขึ้นมาแล้วเกือบ 3% ส่วนเบรนต์ทะยานแล้ว 12% เหตุวิกฤตนิวเคลียร์อิหร่านร้อนแรง
18 ก.พ. 2555

น้ำมันโลกปรับขึ้นไม่หยุด ปีนี้ขึ้นมาแล้วเกือบ 3% ส่วนเบรนต์ทะยานแล้ว 12% เหตุวิกฤตนิวเคลียร์อิหร่านร้อนแรง
ปัญหาวิกฤตนิวเคลียร์อิหร่านร้อนแรงดันราคาน้ำมันโลกพุ่งขึ้นไม่หยุด ล่าสุดราคาน้ำมันดิบเบาที่ตลาดสหรัฐปรับขึ้นอย่างต่อเนื่องไปอยู่ที่ 102.24 เหรียญสหรัฐแล้ว ส่วนราคาน้ำมันเบรนต์ที่ลอนดอนก็ปรับขึ้นอีก 1.08 เหรียญสหรัฐ ทะลุ 120.01 เหรียญต่อบาร์เรลแล้วเช่นกัน
นับตั้งแต่เริ่มปี 2012 มานี้ ราคาน้ำมันได้ปรับขึ้นมาแล้วราว 3% ขณะที่น้ำมันดิบเบรนต์ก็ปรับขึ้นมาแล้วเกือบ 12% ทีเดียว
ปัญหาวิกฤตนิวเคลียร์ในอิหร่านยังคงเป็นปัจจัยหลักต่อราคาน้ำมันโลกในช่วงนี้ โดยเฉพาะเมื่ออิหร่านขู่จะหยุดส่งน้ำมันให้กับยุโรป เพื่อเป็นการตอบโต้ที่ยุโรปได้ใช้มาตรการคว่ำบาตรทางการเงินต่ออิหร่าน ซึ่งจะมีผลบังคับใช้ในราวฤดูร้อนที่จะถึงนี้ 
ทั้งนี้ สหภาพยุโรปนำเข้าน้ำมันจากอิหร่านคิดเป็นถึง 18% จากน้ำมันที่อิหร่านส่งออกทั้งหมด ขณะที่อิหร่านเองก็ต้องพึ่งรายได้จากการส่งออกน้ำมันคิดเป็นถึงครึ่งหนึ่งของรายได้ทั้งหมดของประเทศเช่นกัน
ด้านนักวิเคราะห์มองว่า อิหร่านอาจจะต้องพบกับความเจ็บปวดเสียเอง ถ้าอิหร่านจะหยุดการส่งน้ำมันให้กับยุโรปตามคำขู่
“หากให้เหตุของการที่อิหร่านจำเป็นต้องพึ่งรายได้จากการขายน้ำมันอยู่นั้น การระงับการส่งน้ำมันใดๆ ของอิหร่านนั้นจึงไม่น่าจะมีความน่าเชื่อถือนัก ที่ระดับราคาน้ำมันในตลาดโลกปัจจุบัน การหยุดการส่งน้ำมันจะทำให้อิหร่านสูญเสียรายได้ไปราว 70 ล้านเหรียญสหรัฐต่อวันทีเดียว” นักวิเคราะห์จากคอมเมิร์ซแบงก์ในแฟรงเฟิร์ตระบุในรายงาน